А я ўсё ж думаю, што магазінная рэч, якой бы багатай яна ні была, ніколі не заменіць тую, што зроблена сваімі рукамі. Згадзіцеся, вышыты абрус на стале не толькі ўпрыгожыць сталовую, але і надасць ёй утульнасць, створыць святочную атмасферу, падушачкі-думачкі на канапе заспакояць, навеюць прыемныя ўспаміны, а з густам выкананы нацюрморт або пейзаж упрыгожаць і гасцёўню, і спальню, і кухню… А як прыемна, калі маладыя становяцца не на куплены ў магазіне ручнік, а на вышыты здатнай майстрыхай. Хлеб-соль на вышытым ручніку падкрэсліць урачыстасць цырымоніі яго паднашэння. Нездарма нават у песні пяецца: “і ручнік вышываны на шчасце, на долю дала”…